**ŠALČININKŲ R. EIŠIŠKIŲ STANISLOVO RAPOLIONIO GIMNAZIJOS TARYBOS**

**NUOSTATAI**

BENDROJI DALIS

1. Gimnazijos taryba – aukščiausia Gimnazijos savivaldos institucija. Gimnazijos taryba atstovauja mokiniams, mokytojams, tėvams (globėjams, rūpintojams) ir telkia jų atstovus svarbiausiems Gimnazijos veiklos sričių klausimams aptarti, kolegialiai nagrinėti ir padeda juos spręsti, atstovauti direktoriui teisėtiems Gimnazijos interesams. Gimnazijos tarybos nuostatus tvirtina gimnazijos direktorius.

2. Gimnazijos taryba savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Jungtinių Tautų vaiko teisių konvencija, Lietuvos Respublikos Vyriausybės nutarimais, Švietimo ir mokslo ministerijos ir steigėjo teisės aktais, gimnazijos nuostatais ir šiais gimnazijos tarybos nuostatais.

3. Gimnazijos taryba vadovaujasi humaniškumo, demokratiškumo, viešumo, racionalumo ir tęstinumo principais.

4. Gimnazijos tarybos nuostatus tvirtina gimnazijos direktorius.

5. Gimnazijos tarybos nuostatai gali būti keičiami ar papildomi gimnazijos tarybos nutarimu paprasta balsų dauguma. Inicijuoti gimnazijos tarybos nuostatų pakeitimą gali:

5.1. gimnazijos tarybos narys (-iai);

5.2. gimnazijos administracija.

6. Gimnazijos tarybos priimti nutarimai, neprieštaraujantys gimnazijos veiklą reglamentuojantiems dokumentams, yra privalomi visai gimnazijos bendruomenei.

STRUKTŪRA, VALDYMAS, VEIKLOS ORGANIZAVIMAS

7. Gimnazijos taryba renkama trejiems metams.

8. Gimnazijos tarybą sudaro 16 narių: 5 tėvų, 5 mokytojų ir 5 mokinių atstovai, bendruomenės atstovą deleguoja Eišiškių seniūnija.

9. Mokytojus į gimnazijos tarybą deleguoja Mokytojų taryba.

10. Tėvų atstovus deleguoja Tėvų taryba.

11. Mokinių atstovus į gimnazijos tarybą deleguoja gimnazijos Mokinių taryba .

12. Gimnazijos tarybos nariu negali būti tos pačios švietimo įstaigos vadovas. Gimnazijos direktorius Gimnazijos tarybos posėdžiuose gali dalyvauti kviestinio nario teisėmis.

13. Mokiniai dalyvauja tik tuose posėdžiuose, kuriuose neanalizuojami mokytojų darbo klausimai.

14. Išvykus Tarybos nariui, Taryba likusiam kadencijos laikotarpiui atnaujinama.

15.Gimnazijos direktorius gali teikti iš naujo svarstyti tuos gimnazijos tarybos nutarimus, kurie prieštarauja gimnazijos veiklą reglamentuojantiems dokumentams.

16. Jei steigėjas ar švietimo priežiūrą vykdančios instancijos nustato, kad Gimnazijos tarybos priimti sprendimai prieštarauja įstatymams ir kitiems teisės aktams, gimnazijos direktorius siūlo Gimnazijos tarybai juos svarstyti iš naujo. Gimnazijos tarybai atsisakius, ginčas sprendžiamas įstatymų nustatyta tvarka.

17. Gimnazijos tarybai vadovauja pirmininkas. Pirmininką renka ir atšaukia gimnazijos tarybos nariai slaptu balsavimu.

18. Gimnazijos tarybos narį gali atšaukti jį išrinkusi institucija. Į atšaukto nario vietą išrenkamas naujas narys.

19. Gimnazijos tarybos dokumentus pagal gimnazijos dokumentacijos planą ir dokumentų valdymo taisykles tvarko gimnazijos tarybos sekretorius.

20. Gimnazijos tarybos sekretorius yra gimnazijos tarybos narys, išrinktas gimnazijos tarybos posėdyje atviru balsavimu balsų dauguma.

21. Gimnazijos tarybos posėdis yra teisėtas, jei jame dalyvauja 2/3 narių. Nutarimai priimami posėdyje dalyvaujančiųjų balsų dauguma.

22. Gimnazijos tarybos posėdį šaukia pirmininkas savo iniciatyva arba Gimnazijos tarybos nutarimu. Gimnazijos tarybos posėdį gali inicijuoti gimnazijos vadovai (direktorius, direktoriaus pavaduotojai ugdymui).

23. Gimnazijos tarybos posėdžiai šaukiami ne rečiau kaip 2 kartus per metus. Prireikus gali būti sušauktas neeilinis gimnazijos tarybos posėdis.

24. Į gimnazijos tarybos posėdžius gali būti kviečiami kitų gimnazijos savivaldos institucijų atstovai, administracija, mokytojai, ugdytinių tėvai (globėjai, rūpintojai) ir kiti asmenys.

FUNKCIJOS

25. Teikia siūlymus dėl Gimnazijos strateginių tikslų, uždavinių ir jų įgyvendinimo priemonių.

26. Pritaria Gimnazijos strateginiam planui, Gimnazijos metiniam veiklos planui, Gimnazijos Vidaus tvarkos taisyklėms, Gimnazijos nuostatams, jų pakeitimams ir papildymams, kitiems Gimnazijos veiklą reglamentuojantiems dokumentams, teikiamiems Gimnazijos direktoriaus.

27. Teikia siūlymus direktoriui Gimnazijos lėšų naudojimo klausimais.

28. Kiekvienais metais vertina Gimnazijos vadovo metų veiklos ataskaitą ir teikia savo sprendimą dėl ataskaitos savininko teises ir pareigas įgyvendinančiai institucijai.

29. Talkina formuojant Gimnazijos materialinius, finansinius ir intelektinius išteklius.

30. Svarsto Mokytojų, Mokinių ir Tėvų (įtėvių, globėjų, rūpintojų) savivaldos institucijų ir Gimnazijos bendruomenės narių iniciatyvas ir teikia siūlymus Gimnazijos direktoriui.

31. Teikia siūlymus dėl gimnazijos veiklos tobulinimo, saugių mokinių ugdymo ir darbo sąlygų sudarymo.

32. Svarsto Gimnazijos direktoriaus teikiamus klausimus.

33. Pasirenka veiklos įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl veiklos tobulinimo.

34. Inicijuoja gimnazijos bendruomenės ir visuomenės bendradarbiavimą, telkia gimnazijos bendruomenę gimnazijos uždaviniams spręsti, ugdo ir plėtoja gimnazijos kultūrą.

35. Skiria narius į atviro konkurso direktoriaus pareigoms eiti komisiją.

36. Teikia siūlymus dėl gimnazijos darbo tobulinimo, saugių darbo, mokinių ugdymo ir globos sąlygų sudarymo, talkina formuojant gimnazijos materialinius ir intelektinius išteklius.

37. Svarsto gimnazijos padalinių steigimo, reorganizavimo ir likvidavimo klausimus.

38. Pritaria gimnazijos vadovo metų veiklos ataskaitai.

39. Turi teisę pritarti gimnazijos pajamų ir išlaidų sąmatai, analizuoti ūkinę, finansinę veiklą.

40. Turi teisę nagrinėti ir vertinti gimnazijos psichologinio mikroklimato, demokratinių santykių formavimąsi, inicijuoti gimnazijos, šeimos, visuomenės bendradarbiavimą, analizuoti bendradarbia-vimo galimybes ir patirtį, inicijuoti naujas jo formas, teikti siūlymus gimnazijos vadovybei.

41. Sprendžia kitus klausimus, kurie nepriskiriami kitų gimnazijos savivaldos institucijų ar administracijos kompetencijai.

TEISĖS, PAREIGOS, VEIKLOS NUTRAUKIMAS

42. Gimnazijos tarybos nariai privalo dalyvauti gimnazijos tarybos posėdžiuose.

43. Gimnazijos tarybos nariai turi teisę gauti visą informaciją apie gimnazijos veiklą.

44. Gimnazijos taryba gali sustabdyti kitų gimnazijos savivaldos institucijų sprendimų įgyvendinimą, kol jų teisingumą ir teisėtumą ištirs kompetentingos institucijos.

45. Gimnazijos taryba už savo veiklą atsiskaito kartą per metus jos narius rinkusiems bendruomenės nariams: tėvai – tėvų visuotiniame susirinkime, mokytojai – mokytojų tarybos susirinkime.

46. Gimnazijos tarybos atsiskaitymo formas ir būdus nustato gimnazijos taryba.

47. Gimnazijos taryba paleidžiama, jei to reikalauja 2/3 gimnazijos tarybos narių arba jei gimnazija likviduojama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Šalčininkų r. Eišiškių Stanislovo Rapolionio Gimnazijos tarybos

2022 m. sausio 24 d. posėdžio protokoliniu nutarimu (protokolas Nr. 1)